CELEX: 62009TN0439
Language: el
Date: 2009-10-23 00:00:00
Title: Υπόθεση T-439/09: Προσφυγή της 23ης Οκτωβρίου 2009 — Purvis κατά Κοινοβουλίου

16.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/32
            
         Προσφυγή της 23ης Οκτωβρίου 2009 — Purvis κατά Κοινοβουλίου
   (Υπόθεση T-439/09)
   2010/C 11/61
   Γλώσσα διαδικασίας: η γαλλική
   
      Διάδικοι
   
   
      Προσφεύγων: John Robert Purvis (Saint-Andrews, Ηνωμένο Βασίλειο) (εκπρόσωποι: S. Orlandi, A. Coolen, J.-N. Louis και É. Marchal, δικηγόροι)
   Καθού: Ευρωπαϊκό Κοινοβούλιο
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να κρίνει τις αποφάσεις του Γραφείου του Ευρωπαϊκού Κοινοβουλίου της 9ης Μαρτίου 2009 και της 1ης Απριλίου 2009 παράνομες καθόσον τροποποιούν το καθεστώς παροχής συμπληρωματικής συντάξεως και καταργούν τους ειδικούς τρόπους καταβολής της συμπληρωματικής συντάξεως των μελών ή των πρώην μελών του Ευρωπαϊκού Κοινοβουλίου που προσχώρησαν εθελουσίως στο εν λόγω προαιρετικό συνταξιοδοτικό καθεστώς·
            
         
               —
            
            
               να ακυρώσει την απόφαση του Ευρωπαϊκού Κοινοβουλίου της 7ης Αυγούστου 2009 με την οποία το εν λόγω θεσμικό όργανο αρνήθηκε το να λάβει ο προσφεύγων τη συμπληρωματική σύνταξή του, μέχρι ποσοστού 25 %, υπό μορφή κεφαλαίου·
            
         
               —
            
            
               να καταδικάσει το Ευρωπαϊκό Κοινοβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προσφυγή βάλλει κατά της αποφάσεως του Ευρωπαϊκού Κοινοβουλίου, της 7ης Αυγούστου 2009, η οποία ελήφθη σε εκτέλεση της ρυθμίσεως σχετικά με το καθεστώς παροχής (εθελουσίας) συμπληρωματικής συντάξεως που περιλαμβάνεται στο παράρτημα VIII της ρυθμίσεως σχετικά με τις δαπάνες και τις αποζημιώσεις των βουλευτών του Ευρωπαϊκού Κοινοβουλίου, όπως η ρύθμιση αυτή τροποποιήθηκε με απόφαση του Ευρωπαϊκού Κοινοβουλίου της 9ης Μαρτίου 2009, και με την οποία απορρίφθηκε το αίτημα του προσφεύγοντος να λάβει, εν μέρει (25 %) υπό μορφή κεφαλαίου και εν μέρει υπό μορφή εισοδήματος, τη συμπληρωματική σύνταξή του από τον Αύγουστο του 2009.
   Προς στήριξη της προσφυγής του, ο προσφεύγων προβάλλει, ως προς την ουσία, τέσσερις ισχυρισμούς που αφορούν:
   
               —
            
            
               προσβολή των κεκτημένων δικαιωμάτων του προσφεύγοντος και παραβίαση της αρχής της προστασίας της δικαιολογημένης εμπιστοσύνης·
            
         
               —
            
            
               παραβίαση των γενικών αρχών της ίσης μεταχειρίσεως και της αναλογικότητας·
            
         
               —
            
            
               παράβαση του άρθρου 29 της ρυθμίσεως σχετικά με τις δαπάνες και τις αποζημιώσεις των βουλευτών του Ευρωπαϊκού Κοινοβουλίου, που προβλέπει ότι οι ταμίες και ο Γενικός Γραμματέας μεριμνούν για την ερμηνεία και την αυστηρή εφαρμογή της ρυθμίσεως αυτής·
            
         
               —
            
            
               προσβολή της καλής πίστεως κατά την εκτέλεση των συμβάσεων και ακυρότητα των αμιγώς εξουσιαστικών ρητρών.